钦定古今图书集成/历象汇编/庶征典/第186卷 > 王充论衡 > 《皇太子贺瑞木表》前人
## 钦定古今图书集成/历象汇编/庶征典/第186卷 > 王充论衡 > 《皇太子贺瑞木表》前人

臣某言：臣闻惟德动天，无远而不格；惟神感物，有来
而必应。伏惟天皇提乾象，运斗柄，戴黄屋而临太阶，
正紫宫而开列室。伏见某官奏称，“石门元谷内玉山
宫侧，湫水漂木三万馀根，林衡悚迫，匠人惊视。仙桂
来于月中，灵查下于天上。昔开阳门之肇建，飞柱潜
移；太极殿之初营，浮梁远至。论其壮观，犹尺烬之窥”
寻木，喻以皇家，若牛涔之望鳌海，方见凌云之构，匪
日而成。负黼扆而朝百神，垂衣裳而会万国，盛矣美
矣，轮焉奂焉。臣德谢元良，滥膺储贰。寝门来谒，常取
候于鸡鸣；大厦既成，窃自欢于省贺。不任凫藻之至，
谨遣某官奉表称贺。